Opetus- ja kulttuuriministeriö

Lausunto Opetus- ja kulttuuriministeriölle 8.1.2025 (dnro 533/03.01.00/2024)

[**Hallituksen esitysluonnos eduskunnalle jatkuvan oppimisen digitaalista palvelukokonaisuutta koskevaksi lainsäädännöksi**

Esityksessä ehdotetaan säädettäväksi lainsäädäntö uudesta digitaalisesta palvelusta, jonka tarkoituksena on tukea osaamisen kehittämistä ja ylläpitoa (Osaamispolku). Osaamispolku -palvelun tavoitteena on tukea yksilöiden koulutus- ja uravalintoja sekä osaamisen ylläpitoa ja kehittämistä koko työuran ja elämän ajan.

Esitys sisältää ehdotuksen laiksi valtakunnallisesta jatkuvan oppimisen osaamistietovarannosta. Uusi laki valtakunnallisesta jatkuvan oppimisen osaamistietovarannosta sisältäisi esityksen mukaan säännökset yksilöille tarjottavasta digitaalisesta palvelusta, joka tukisi yksilöiden koulutus- ja uravalintoja.

Laki sisältäisi myös säännökset yksilöiden osaamistietojen muodostamasta osaamistietovarannosta ja näiden tietojen hyödyntämisestä yksilön omiin tarkoituksiin, kuten yksilön ohjaukseen ja neuvontaan, sekä koulutuksen ja työhallinnon kehittämistehtäviin.

Tietovarannon yhteisrekisterinpitäjiä ovat Opetushallitus sekä elinkeino-, liikenne- ja ympäristökeskusten sekä työ- ja elinkeinotoimistojen kehittämis- ja hallintokeskus.

Lisäksi esityksessä ehdotetaan, että nykyiseen valtakunnallisista opinto- ja tutkintorekistereistä annettuun lakiin lisätään uusi luku, jossa säädettäisiin palvelukokonaisuuteen kuuluvasta jatkuvan oppimisen koulutustarjonnan tietovarannosta. Luvussa säädettäisiin, mistä koulutusmahdollisuuksista tietovarantoon tallennettaisiin tietoja, joita Osaamispolku-palvelu voisi tekoälyn avulla hyödyntää räätälöidessään yksilöille ehdotuksia osaamisen ylläpitämiseksi ja kehittämiseksi. Koulutustietovaranto laajennettaisiin nykyisestä opiskelijavalintarekisteristä, joten uuden tietovarannon sääntely sisällytetään opiskelijavalintarekisterin sääntelyn yhteyteen.

Kuntaliitto kiittää mahdollisuudesta lausua. Kuntaliitto lausuu tässä yhteydessä valtakunnallisista opinto- ja tutkintorekistereistä annettuun lakiin lisättävän uuden koulutustarjonnan tietovarannon osalta.

Esityksen mukaan uusi koulutustarjonnan tietovaranto muodostuisi suurelta osin tiedoista, jotka Opetushallitus toisintaisi sinne nykyisestä opiskelijavalintarekisteristä ja KEHA-keskus työvoimapalvelujen valtakunnallisesta tietovarannosta. Siltä osin kuin esityksessä tarkoitetut koulutustarjonnan tiedot olisivat toisinnettavissa Osaamispolkuun näistä tietovarannoista, opetuksen ja koulutuksen järjestäjien ei tarvitsisi tallentaa tietoja erikseen uuteen koulutustarjonnan tietovarantoon. Esityksessä ehdotettu uusi 22 b § sisältää kuitenkin opetuksen ja koulutuksen järjestäjille uusia velvoitteita tallentaa koulutuksen tietovarantoon sellaisia tietoja, joita ei ole kattavasti tallennettu nykyiseen opiskelijatietovarantoon. Tällaisia tietoja ovat esimerkiksi aikuisten perusopetuksen sekä ammatillisen koulutuksen osalta tutkinnon osien ja osaamisalojen tarjonta. Myöskään ylioppilastutkintojen tarjontaa ei nykyisin tallenneta opiskelijavalintarekisteriin.

Kuntaliitto toteaa, että uusista tietojen tallennusvelvoitteista aiheutuu opetuksen ja koulutuksen järjestäjille hallinnollista taakkaa. Lisäksi on otettava huomioon, että uudistus voi aiheuttaa muutostarpeita myös kuntien, opetuksen ja koulutuksen järjestäjien tietojärjestelmiin. Kuntaliitto korostaa, että kunnilla ja koulutuksen järjestäjille aiheutuva hallinnollinen työ sekä uudistuksesta aiheutuvat kustannukset tulee korvata täysimääräisenä.

Esityksen mukaan ehdotetut lait on tarkoitettu tulemaan voimaan 1.7.2025. Kuntaliitto korostaa, että opetuksen ja koulutuksen järjestäjien uusien velvoitteiden toteuttamiselle on varattava riittävästi aikaa.

SUOMEN KUNTALIITTO

Minna Antila [Nimi]  
Juristi